{"_id":"b03c84bb70381e4a0b7e9d14ba04b10b","slug":"yo-yo-honey-singh-kidnaping-planning-fail-hindi-news","type":"feature-story","status":"publish","title_hn":"\u092f\u094b \u092f\u094b \u0939\u0928\u0940 \u0938\u093f\u0902\u0939 \u0915\u0940 \u0915\u093f\u0921\u0928\u0948\u092a\u093f\u0902\u0917 \u0915\u0940 \u0938\u093e\u091c\u093f\u0936","category":{"title":"City & states","title_hn":"\u0936\u0939\u0930 \u0914\u0930 \u0930\u093e\u091c\u094d\u092f","slug":"city-and-states"}}

पंजाब पुलिस ने स्टार गायक यो यो हनी सिंह को किडनैप करने की साजिश रच रहे गिरोह का पर्दाफाश किया है। फरीदकोट पुलिस ने विदेशी हथियारों के अवैध कारोबार से जुड़े दो आरोपियों को सोमवार रात एक मुठभेड़ में गिरफ्तार कर लिया।



इनकी पहचान गांव सूरघूरी निवासी परमपाल सिंह पाला और डोगर बस्ती निवासी लक्शदीप सिंह लक्श के रूप में हुई जबकि उनका एक साथी डोगर बस्ती निवासी गुरचरण सिंह रिंका फरार होने में सफल रहा। इनकी गिरफ्तारी से इस बात का भी खुलासा हुआ है कि गिरफ्तारी आरोपी पंजाबी गायक यो यो हनी सिंह का अपहरण करने की योजना बना रहे थे।



मंगलवार को एसएसपी कार्यालय में आयोजित प्रेसवार्ता में बठिंडा जोन के आईजी परमराज सिंह उमरानंगल ने बताया कि करीब 15 दिन पहले कोटकपूरा में एक गन हाउस से हथियारों की बड़ी खेप चुराई गई थी। इस केस की पड़ताल के दौरान ही जिला पुलिस को विदेशी हथियारों के अवैध कारोबार करने वाले गिरोह का सुराग मिला।



आरोपियों की तलाश करते हुए सोमवार रात सीआईए स्टाफ की टीम का सामना चहिल पुल पर कार सवार बदमाशों से हो गया। दोनों तरफ से हुई फायरिंग के बीच टीम ने पाला और लक्श को दबोच लिया। उनके कब्जे से दो विदेशी पिस्टल बरामद किए गए हैं। दोनों से पूछताछ के आधार पर पुलिस ने मानसा के कत्याण गन हाउस के मालिक रणजीत सिंह गुरु को भी गिरफ्तार कर लिया।

आईजी ने बताया कि जिला पुलिस के हत्थे चढ़े अंतर राज्यीय गैंगस्टर पारस ने फिरौती के लिए नामवर पंजाबी गायक यो यो हनी सिंह के अपहरण की योजना बना रखी थी। इसके लिए आरोपियों ने तीन करोड़ का बजट भी बना रखा था।



पारस ने जेल में रहते हुए फरीदकोट के अपराधियों से संपर्क बनाया था। इनकी मदद से उसके गिरोह ने कोटकपूरा के अमीर घरानों के परिजनों और उनके बच्चों के अपहरण करने की भी योजना बना रखी थी। पारस ने कुछ दिन पहले इन्हीं आरोपियों की मदद से यूपी में अपहरण की घटना को अंजाम देकर सवा करोड़ की फिरौती वसूली थी।



आईजी ने बताया कि धरे गए सभी आरोपियों के तार अंतरराज्यीय गैंगस्टर पारस से जुड़े होने का खुलासा हुआ है। इन सभी आरोपियों से पुलिस ने 8 विदेशी पिस्तौल भी बरामद किए हैं, जिनकी बाजार कीमत ढाई करोड़ के आसपास है। उन्होंने बताया कि चार माह पहले कोटकपूरा में गन प्वाइंट पर एक महंगी कार छीनने का केस सामने आया था।



इस मामले में जिला पुलिस ने अंतर राज्यीय गैंगस्टर पारस को प्रोडक्शन वारंट पर लिया, जिस पर विभिन्न राज्यों में 14 हत्याओं और अपहरण के 8 मामले दर्ज हैं। पारस ने पूछताछ में खुलासा किया कि उसने फरीदकोट निवासी गुरचरण सिंह रिंका और परमपाल सिंह पाला के मिलकर कोटकपूरा में कार छीनने की घटना को अंजाम दिया था।



इस मौके पर डीआईजी फिरोजपुर मोहनीश चावला, एसएसपी सुखदेव सिंह काहलों, एसपी (एच) बलवीर सिंह, एसपी (डी) बिक्रमजीत सिंह, डीएसपी कश्मीर कौर, डीएसपी विशालजीत सिंह और सीआईए इंचार्ज इंस्पेक्टर लखवीर सिंह हाजिर हुए।



मणिपुर सीमा से आते थे विदेशी हथियार

आईजी परमराज सिंह उमरानंगल के अनुसार, यह गिरोह तस्करी के माध्यम से भारत में आने वाले विदेशी हथियारों को गन डीलरों से जाली बिल तैयार करवाकर उन्हें आगे बेचते थे। यह तस्करी मणिपुर की अंतरराष्ट्रीय सीमा के माध्यम से होती थी। पुलिस के अनुसार यह गिरोह एक विदेशी पिस्टल 15 लाख रुपये में खरीदता था और गन हाउस से जाली दस्तावेज तैयार करके उसे 20 से 25 लाख में आगे बेच दिया जाता था।